Tidsskrift for Norsk psykologforening - Vel å merke
Tidsskrift for Norsk psykologforening, Vol 45, nummer 8, 2008, side 1015-1018
Forhandlingssjef i Psykologforeningen
Elektronisk frikortløsning på vei
NAV vil de nærmeste årene legge om sine rutiner for refusjon av pasienters utlegg, som drosjeregninger, psykologbehandling og egenandeler ved legebesøk.
ELEKTRONISK: Glem kvitteringer og egenandelskort. Byråkrati i helsevesenet bekjempes med stadig nye midler.
Halvparten av henvendelsene til trygdekontorene gjelder slike saker. Å gjøre dette mer effektivt vil derfor spare ressurser, noe som er i tråd med arbeidet for en effektiv offentlig forvaltning.
Metoden for å unngå håndtering av papirkvitteringer fra pasientene, er at alle helseleverandører (fra apotek, laboratorier og røntgeninstitutter til alle typer avtalespesialister) innleverer refusjonskravene sine elektronisk. Inkludert i refusjonskravene vil også være kvitteringer for egenandelene pasientene har betalt. NAV mottar da alle opplysninger om pasientenes egenandeler i helseområdet elektronisk, og teller hvor stor sum hver enkelt pasient har betalt i egenandeler.
Nytt system, nye utfordringer
Straks egenandelstaket er nådd, vil NAV sende ut frikort til pasienten via posten. En tenker seg altså at pasienten skal slippe å ta vare på kvitteringer og egenandelskortet, og at helseleverandørene isteden gjør jobben via innsending av refusjonskravene. Det vil nødvendigvis ta noe tid fra pasienten har betalt en egenandel til betalingen er registrert hos NAV. Dersom pasienten har betalt egenandeler etter at frikortgrensen er nådd, vil NAV automatisk tilbakebetale det pasienten har betalt for mye.
For at et slikt system skal fungere, må både poliklinikkene og avtalespesialistene sende inn regninger til trygden oftere, og de må sendes elektronisk. Omleggingen er i gang, men det er en rekke problemer som må overkommes for at det nye systemet skal fungere.
Psykologforeningen og Legeforeningen har påpekt at mye byråkrati-arbeid lett kan ende hos avtalespesialisten dersom ikke problemene løses riktig. Det blir som kjent ingen samlet effektivisering av å overlate arbeidet til andre. NAV og Psykologforening har aktiv dialog om dette.
Systemet for eventuell innberetning av ikke-betalte egenandeler er vanskelig å akseptere, fordi det blir vanskeligere å inndrive utestående fordringer. Psykologforeningen mener at løsningene her må innebære en mer akseptabel økonomisk risiko for psykologene.
Nok et vanskelig problem er sikringen av den elektroniske behandlingen av refusjonskrav/egenandelsregistrering. Det må være korrekt fødselsnummer på pasientene. Elektronisk online-sjekking av fødselsnummer via helsenett og folkeregisteret er ønskelig. De økonomiske omkostninger ved oppkopling mot helsenett, gjør etter Psykologforeningens vurdering en slik løsning uaktuell for avtalepsykologer. Svært mye er med andre ord uklart på det stadiet en nå er. NAV har som målsetning at innføring av elektronisk frikort skjer gradvis frem mot 2010 eller 2011. Vi vil holde medlemmene orientert om utviklingen fremover.
Ansvarsforsikring og pasientskadeerstatning
Fra 1. januar 2009 vil Norsk Pasientskadeerstatning gjelde fullt ut også for pasienter som går til psykolog.
Dette gjelder uansett om psykologen har driftstilskudd eller ikke. Fremover blir det altså to ulike lover som begge uavhengig av hverandre kan gi pasienter mulighet til å gå til erstatningssøksmål mot psykologen.
Hensikten med den nye loven er at det skal være lettere for pasienten å få erstatning enn det hittil har vært etter skadeerstatningsloven. Det forventes derfor hyppigere erstatningsutbetalinger til pasienter. Kostnadene består dels av pasienterstatninger, og dels av relativt betydelige administrasjonskostnader. Dette inkluderer rett til advokathjelp for klager, altså for pasienten.
Kostnadene skal i sin helhet dekkes inn ved lovpålagt egen forsikringspremie for alle som driver privatpraksis. Forsikringspremien (offisiell betegnelse: «tilskuddet») vil bli svært høy etter norske forhold hittil. Det er i første omgang antydet en premie på ca 5.000 kroner per år. For alt helsepersonell som driver privatpraksis vil det være lovpålagt å la seg registrere i Norsk Pasientskadeerstatning. Ordningen vil ha samme forsikringspremie for deltidspraksiser som for heltidspraksiser. Forsikringspremiens størrelse vil sannsynligvis virke hemmende for utvikling av behandlingstilbudet.
Det er ytret ønske om en kollektivavtale med Psykologforeningen slik at Psykologforeningen administrerer innebetalingene. Hittil har ikke Psykologforeningen ansett en slik ordning for aktuell, da verken foreningen eller medlemmene oppnår nevneverdige fordeler med en slik administrativ ordning. Det er Psykologforeningens standpunkt at kostnadene med ordningen i sin helhet burde dekkes direkte av staten. Nærmere informasjon om Norsk Pasientskadeerstatning vil bli gitt høsten 2008.
Det vil fortsatt være mulige for en pasient å gå til erstatningssøksmål etter skadeerstatningsloven. Søksmål etter denne loven dekkes ikke av ordningen. Behovet for å ha en tradisjonell fagansvarsforsikring (for skadeerstatningsloven), i tillegg til den lovpålagte forsikringen i Norsk Pasientskadeerstatning, er under vudering. Nærmere informasjon om dette vil bli gitt høsten 2008
Seniorforumet i Oslo har årsmøte og medlemsmøte onsdag 27. august kl 1900 i Psykologforeningens lokaler i Kirkegata 2.
Det skal velges to nye styremedlemmer etter Åse Hoff og Terje Galtung, som går ut.
Karen Hassel innleder til samtale om «Å avslutte som psykolog, når og hvordan, og hva blir det etterpå? Trenger vi å hjelpe hverandre?». Denne gangen lover vi å sette av god tid til samtale.
For informasjon fra styret direkte, eventuell kommunikasjon med andre seniorer, send e-postadresse til tgaltung@online.no.
Forskningsformidlingsseminaret 2008 går av stabelen den 10. oktober. Stedet er psykiatrisk divisjon ved Ullevål universitetssykehus, nærmere bestemt i store auditorium, bygg 6. Etter registrering, kaffe og åpning ved avdelingssjef Svein Friis, går det slag i slag med faglig input.